ཐམས་ཅད་ཀྱི་མཆོག་སངས་རྒྱས་ཐོབ་དགོས་པའི་བརྡ། གཡས་གསུམ་ན་ཌཱ་མ་རུ་བསྣམས་པ་ནི་སྐྱེ་བ་མེད་པའི་སྒྲས་སངས་རྒྱས་རྣམས་སེམས་ཅན་གྱི་དོན་ལ་སྐུལ་བའི་བརྡ། གཡས་བཞི་པ་ན་དགྲ་སྟྭ་བསྣམས་པ་ནི་ལུས་ངག་ཡིད་གསུམ་གྱི་ཉེས་པ་བཤགས་ནས་རྒྱུན་གཅོད་པའི་བརྡ། གཡས་ལྔ་པ་ན་གྲི་གུག་བསྣམས་པ་ནི་དངོས་པོ་དང་དངོས་པོ་མེད་པའི་རྣམ་པར་རྟོག་པ་ཐམས་ཅད་རྒྱུན་གཅོད་པའི་བརྡ། གཡས་དྲུག་པ་རྩེ་གསུམ་བསྣམས་པ་ནི་འདོད་ཁམས་ཀྱི་སྲིད་པ་དང་། གཟུགས་ཁམས་ཀྱི་སྲིད་པ་དང་། གཟུགས་མེད་ཀྱི་ཁམས་ཀྱི་སྲིད་པ་གཅད་ནས་སྟོང་པར་སངས་རྒྱས་ལ་འགོད་པའི་བརྡ། ཞབས་གཡས་བརྐྱང་གཡོན་བསྐུམ་པ་ནི་ཆོས་ཐམས་ཅད་དང་པོ་ནས་མེད་པར་རྟོགས་པའི་བརྡ། ཞབས་གཡས་པས་འཇིགས་བྱེད་མནན་པ་ནི་རྟག་པར་ལྟ་བའི་མཐའ་ལས་གྲོལ་ནས་རྟག་པར་མི་ལྟ་བའི་བརྡ། ཞབས་གཡོན་པས་དུས་མཚན་མ་མནན་པ་ནི་ཆད་པར་མི་ལྟ་བའི་བརྡ། སྟག་ལྤགས་ཀྱི་ཤམ་ཐབས་ནི། བྱམས་པ་དང་སྟོང་པར་འགྲོ་བའི་ཞེ་སྡང་འཇོམས་པའི་བརྡ། ཕྱག་གདུབ་དཔུང་རྒྱན་ནི་སྦྱིན་པའི་ཕ་རོལ་ཏུ་ཕྱིན་པ་རྫོགས་པའི་བརྡ། མགུལ་རྒྱན་ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་བརྡ། རྣ་ཆ་གདུབ་འཁོར་བཟོད་པའི་ཕ་རོལ་ཏུ་ཕྱིན་པ་རྫོགས་པའི་བརྡ། དབུ་རྒྱན་དང་འཁོར་ལོ་ནོར་བུ་བརྩོན་འགྲུས་ཀྱི་ཕ་རོལ་ཏུ་ཕྱིན་པ་རྫོགས་པའི་བརྡ། མཆོད་ཕྱིར་ཐོག་དང་སྐུ་རགས་དང་འོག་པག་ཞབས་དུབ་གསུམ་བསམ་གཏན་གྱི་ཕ་རོལ་ཏུ་ཕྱིན་པ་རྫོགས་པའི་བརྡ། ཐལ་བའི་རྡུལ་གྱི་གོས་པ་ཤེས་རབ་ཀྱི་ཕ་རོལ་ཏུ་ཕྱིན་པ་རྫོགས་པའི་བརྡ། མཚན་བཟང་སུམ་ཅུ་རྩ་གཉིས་དང་དཔེ་བྱད་བཟང་པོ་བརྒྱད་ཅུ་འགྲོ་བ་དང་བས་ཡིད་འཕྲོགས་ནས་ཆོས་ལ་འཛུད་པའི་བརྡའོ། ། མི་མགོ་རློན་པ་ལྔ་བཅུ་ནི་ཨཱ་ལི་ཀཱ་ལི་ལྔ་བཅུ། དོན་དམ་དང་ཀུན་རྫོབ་ཀྱི་ཆོས་ཐམས་ཅད་དེ་གཉིས་ཀྱིས་སྟོན་པའི་བརྡ། ཉི་མའི་གདན་ནི་མ་རིག་པའི་འདམ་རྫབ་བསྐམས་ནས། བྱང་ཆུབ་ཀྱི་མྱུ་གུ་སྨིན་པར་བྱེད་པའི་བརྡ། སྣ་ཚོགས་པདྨ་དང་ཉི་མའི་གདན་ནི་འཁོར་བའི་ཉེས་པས་མ་གོས་པའི་བརྡ། བཅོམ་ལྡན་འདས་མ་དང་དཔའ་བོ་རྣལ་འབྱོར་ཐམས་ཅད་ཞལ་གཅིག་ཏུ་འདུག་པ་ནི་སྟོང་པ་ཉིད་གཅིག་པུ་ཡིན་པའི་བརྡ། སྐྲ་གྲོལ་བ་ནི་ཆོས་ཐམས་ཅད་གདོད་མ་ནས་གྲོལ་བའི་བརྡ། ན་བཟའ་མེད་པ་སྒྲིབ་པ་མེད་པའི་བརྡ། སྐུ་མདོག་དམར་མོར་འདུག་པ་ནི་བདེ་བ་ཆེན་པོ་ཡབ་ལ་ཆགས་པ་དང་། ཐུགས་རྗེས་སེམས་ཅན་ལ་ཆགས་པའི་བརྡ། གཞོན་ནུ་མ་ལོ་བཅུ་དྲུག་ལོན་པ་ལྟ་བུ་འདུག་པ་ནི་བདེ་བ་ཆེན་པོས་གང་བའི་བརྡའོ། ། རྒྱན་ལ་སོགས་པ་རྣམས་ཡབ་དང་མཐུན་པས་ཡབ་བཞིན་ཤེས་པར་བྱའོ། ། དེ་ཐམས་ཅད་ཀྱིས་ལུས་ངག་དགེ་བ་ལ་བཀོལ་བ་དང་། དང་པོ་ནས་སྟོང་པ་ཡིན་པས་ཟུང་འཇུག་གཅིག་པུར་ངོ་སྤྲོད་དུ་ཤར་བ་ཡིན་ནོ། ། ནམ་མཁའི་སྟེང་གི་སེམས་ཅན་རྣམས་འདུལ་བ་ལ་ཐུགས་ཀྱི་འཁོར་ལོ་བྱོན། ས་སྟེང་གི་སེམས་ཅན་རྣམས་འདུལ་བ་ལ་གསུང་གི་འཁོར་ལོ་བྱོན། ས་འོག་གི་སེམས་ཅན་རྣམས་འདུལ་བ་ལ་སྐུའི་འཁོར་ལོ་བྱོན། སྣ་ཚོགས་པ་འདུལ་བ་ལ་དམ་ཚིག་གི་འཁོར་ལོ། སྣ་ཚོགས་དང་བདེ་བ་ཆེན་པོའི་ལྷ་ཚོགས་སུ་བསྟན་ནས་དྲན་པ་ཉེར་བཞག་ལ་སོགས་པ་བྱང་ཆུབ་ཀྱི་ཆོས་སུམ་ཅུ་རྩ་བདུན་གྱིས་ཁྲིད་ནས་ཡེ་ཤེས་ངོ་སྤྲོད། ས་ཕྱེད་དང་བཅུ་གསུམ་གྱི་དུས་སུ་སངས་རྒྱས་གཅིག་པུར་བསྟན་ནས་ཆོས་སྐུ་ཡང་དག་པའི་ཏིང་ངེ་འཛིན་གཅིག་པུར་ངོ་སྤྲོད། བདེན་པ་བཞིས་འདུལ་བ་རྣམས་ལ་ཕྱག་རྒྱ་བཞི་བསྟན་ནས་ངོ་སྤྲོད། བདེན་པ་གཉིས་འདུལ་བ་རྣམས་ལ་ཞབས་གཉིས་སུ་བསྟན་ནས་གསང་སྔགས་བརྡ་གཅིག་པུས་གདོད་མ་ནས་སངས་རྒྱས་གྲུབ་ནས་ཡོད་པར་ངོ་སྤྲོད་པ་ཡིན་ནོ། ། གང་ལ་མོས་པའི་ལྷ་དང་བླ་མར་བསྟན་ནས་ཡེ་ཤེས་ངོ་སྤྲོད་པ་ཡིན་ནོ། ། སེམས་ཅན་ཐམས་ཅད་བྱང་ཆུབ་སེམས་དཔའ་གཅིག་པུས་འདུལ་ན་བྱང་ཆུབ་སེམས་དཔའ་གཅིག་པུར་བསྟན་ནས་སངས་རྒྱས་ངོ་སྤྲོད། ཉན་ཐོས་ཀྱིས་འདུལ་བ་ལ་ཉན་ཐོས་སུ་བསྟན་ནས་ཡེ་ཤེས་ངོ་སྤྲོད། མཆོག་གི་སྐྱེ་བོས་འདུལ་བ་ལ་མཆོག་གི་སྐྱེ་བོར་སྟོན་ནས་ཡེ་ཤེས་ངོ་སྤྲོད། དུད་འགྲོས་འདུལ་བ་ལ་དུད་འགྲོར་བསྟན་ནས་ཡེ་ཤེས་ངོ་སྤྲོད། ཡི་དྭགས་ཀྱིས་འདུལ་བ་ལ་ཡི་དྭགས་སུ་བསྟན་ནས་ཡེ་ཤེས་ངོ་སྤྲོད། དམྱལ་བས་འདུལ་བ་ལ་དམྱལ་བར་བསྟན་ནས་ཡེ་ཤེས་ངོ་སྤྲོད། སས་འདུལ་བ་ལ་སར་སྟོན། ཆུས་འདུལ་བ་ལ་ཆུར་སྟོན། མེས་འདུལ་བ་ལ་མེར་སྟོན། རླུང་གི་འདུལ་བ་ལ་རླུང་དུ་སྟོན། ནམ་མཁས་འདུལ་བ་ལ་ནམ་མཁའ་བསྟན་ནས་སེམས་སྐྱེ་མེད་དུ་ངོ་སྤྲོད། དེ་བཞིན་དུ་གཉིས་པ་ལ་གསུམ་པར་སྟོན། གསུམ་པ་ལ་བཞི་པར་སྟོན། བཞི་པ་ལྔ་པར་སྟོན། ལྔ་པ་ལ་དྲུག་པར་སྟོན། དྲུག་པ་ལ་བདུན་པར་སྟོན། བདུན་པ་ལ་བརྒྱད་པར་སྟོན། བརྒྱད་པ་ལ་དགུ་པར་སྟོན། དགུ་པ་ལ་བཅུ་པར་སྟོན། ས་བཅུ་པ་ལ་སངས་རྒྱས་རྣམ་པར་སྣང་མཛད་དུ་བསྟན་ནས་ཤེས་བྱའི་སྒྲིབ་པ་སྤོང་། ཤེས་བྱའི་སྒྲིབ་པ་དག་ནས་ཆོས་སྐུ་གཅིག་ཏུ་གྱུར་ནས་སངས་རྒྱས་སོ། ། རྒྱ་ནམ་མཁའི་མཐའ་དང་མཉམ་པ་འབྱུང་། ཡུན་འཁོར་བ་མ་སྟོང་བར་དུ་འབྱུང་། ཆེད་དུ་བྱ་བ་ཐམས་ཅད་དང་པོ་ནས་སངས་རྒྱས་པ་ཡིན་པ་ཡིན་པར་ངོ་སྤྲོད་པ་དང་། སངས་རྒྱས་ལ་འགོད་པ་གཅིག་པུའི་ཆེད་དུ་མཛད། ནམ་མཁའ་དང་མཉམ་པའི་སེམས་ཅན་ཐམས་ཅད་སངས་རྒྱས་ལ་འགོད་པའི་རྒྱུ་འབྲས་ཐམས་ཅད་སྐུ་ལུས་གཅིགརྒྱན་ལ་སོགས་པ་རྒྱན་དང་ཆ་ལུགས་རེ་རེ་འམ། སྐུ་ཅིག་གིས་ཀྱང་སེམས་ཅན་ཐམས་ཅད་དང་པོ་ནས་སངས་རྒྱས་ཡིན་པར་སྟོན་པ་དང་། བདེ་བ་དང་སྟོང་པ་ཟུང་འཇུག་ཡིན་པར་སྟོན་པ་དང་། དཔལ་རྣམ་པར་སྣང་མཛད་ལ་ཞིང་ཁམས་ཐམས་ཅད་དུ་སྐུས་ཁྱབ་པའི་བརྡར་རྒྱན་ཆ་ལུགས་ཡོད་པ་བཞིན་ནོ། ། བཅོམ་ལྡན་འདས་རྣམ་པར་སྣང་མཛད་དེ་བསྐལ་པ་གྲངས་མེད་པ་ལ་ཐུགས་ཡེ་ཤེས་གཅིག་པུར་ཤར་བའི་རྒྱུ་འབྲས་ཡིན་ནོ། ། ཐེག་པ་ཆེན་པོའི་ཚུལ་གེགས་སེལ་བདུད་རྩི་དཔུང་པ་ལས་འཇུག་པ་བྱང་ཆུབ་སེམས་ཀྱི་འབྲས་བུ་བསྟན་པའི་ལེའུ་སྟེ་བཅོ་བརྒྱད་པའོ། ། ། །དེ་ནས་འཇུག་པ་དེ་དོན་དམ་དུ་ན་འཕོས་ནས། བསྐལ་པ་གྲངས་མེད་ཕྱི་མ་ལ་བཅོམ་ལྡན་འདས་བསྐལ་པ་གྲངས་མེད་ཕྱི་མའི་དུས་སུ་བྱང་ཆུབ་སེམས་དཔའ་བྲམ་ཟེའི་ཁྱེའུ་སྤྲིན་དུ་གྱུར་པའི་དུས་སུ་དོན་དམ་གྱི་སྨོན་པ་སྐྱེ་སྟེ། འཁོར་འདས་ཀྱི་བཟུང་འཛིན་ཐམས་ཅད་སྟོང་པར་འདུག་པས། སེམས་ཅན་ཐམས་ཅད་སྟོང་པར་རྟོག་མེད་ཅིག་ཏུ་སོང་ན་དགའ་བ་ལ་སྙམ་པ་དེ་དོན་དམ་གྱི་སྨོན་པ་ཡིན། དེ་ནས་དོན་དམ་པ་སྟོང་པ་གཅིག་པུར་ཐུགས་བསྐྱེད་ནས། ས་བརྒྱད་ཀྱི་རྟོགས་པ་སྐྱེས་བུ་དབང་པོ་ལྔ་དང་རྣམ་པར་ཤེས་པ་ཚོགས་བརྒྱད་དོ། ། སྟོང་པ་གཅིག་པུར་འཇུག་པ་དེ་དོན་དམ་གྱི་འཇུག་པ་ཡིན། དེའི་འབྲས་བུ་དོན་དམ་གྱི་དོན་དམ་ནི། རང་ཉིད་སྒོམ་མེད་དུ་སོང་ནས་འཁོར་འདས་དང་སྣོད་བཅུད་ཐམས་ཅད་སྟོང་པར་རྟོག་མེད་ཅིག་ཏུ་སོང་ནས། སྟོང་ཉིད་རྒྱུ་འབྲས་དབྱེར་མེད། བྱང་ཆུབ་སེམས་གཉིས་དབྱེར་མེད། འཁོར་འདས་དབྱེར་མེད་ནམ་མཁའ་བློ་འདས་ཞིག་ཏུ་སོང་བ་དེ་དོན་དམ་ཡིན་ནོ། ། ནམ་མཁའ་དེ་ཆོས་སྐུ་ཡིན་ནོ། ། གདུལ་བྱས་གསོལ་བ་གང་བཏབ་འབྱུང་བ་དེ་སེམས་ཅན་གདུལ་བྱ་དེས་སེམས་མ་རྟོགས་བར་དུ་ཡོན་ཏན་སྟེར་བ་དེ་སྤྲུལ་སྐུ་ཡིན་ནོ། ། གདུལ་བྱའི་སེམས་རྟོགས་ནས་ཡེ་ཤེས་གཅིག་པུར་ངོ་སྤྲོད་པ་ལོངས་སྐུ་ཡིན་ནོ། ། དེ་གསུམ་གཅིག་པར་སྟོང་ཉིད་རྒྱུ་འབྲས་དབྱེར་མེད་པ་དེ་ངོ་བོ་ཉིད་ཀྱི་སྐུ་ཡིན་ནོ། ། ཆོས་སྐུ་ནམ་མཁའ་སྟོང་པ་ནི་ལྷའི་ནོར་བུ་རིན་པོ་ཆེ་དང་འདྲའོ། ། གཟུགས་སྐུ་གཉིས་ནི་དེ་འཇུག་པའི་སྣོད་དང་འདྲའོ། ། གཟུགས་སྐུ་གཉིས་ལ་མོས་པ་དེ་ལ་མོས་པ་དང་འདྲའོ། ། གཟུགས་སྐུ་གཉིས་ཆོས་སྐུ་རྟོགས་པར་བྱེད་པའི་ཐབས་ལས་གྲུབ་པ་ཡིན་ནོ། ། དེ་བཞིན་གཤེགས་པའི་སྐུ་གདུང་སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་གངྒཱའི་ཀླུང་གྱི་བྱེ་མ་སྙེད་ཚངས་པའི་གནས་མན་ཆད་བྱུང་བུར་བཀང་ནས་བསྐལ་པ་གངྒཱའི་ཀླུང་གི་བྱེ་མ་སྙེད་ཀྱི་བར་དུ་དད་པས་མཆོད་པ་ལྷག་མ་མ་ལུས་པར་བྱས་པ་བས། སེམས་ཅན་ཐམས་ཅད་སྟོང་པ་ཉིད་ཆོས་སྐུ་ཐོབ་པར་བྱ་བའི་ཕྱིར། ཆོས་སྐུ་སྟོང་པ་ཉིད་ཐུན་ཅིག་བསྒོམ། ཁ་འདོན་བྱེད་དམ་ཡི་གེར་འདྲི་བའི་བསོད་ནམས་ཀྱི་བརྒྱའི་ཆར་ཡང་ཉེ་བར་མི་འགྲོ། སྟོང་གི་ཆར་ཡང་། བརྒྱ་སྟོང་གི་ཆར་ཡང་། བྱེ་བའི་ཆར་ཡང་། བྱེ་བ་བརྒྱ་སྟོང་གི་ཆར་ཡང་། བྱེ་བ་ཁྲག་ཁྲིག་བརྒྱ་སྟོང་གི་ཆར་ཡང་ཉེ་བར་མི་འགྲོ། དཔེར་ཡང་མི་འགྲོ། ཆོས་ཀུན་གདོད་མ་ནས་ཆོས་སྐུ་བྱང་ཆུབ་ཀྱི་སེམས་གཉིས་དབྱེ་བ་མེད་པ་རྟོག་མེད་གཅིག་པུའི་ངང་ལ་བཏང་བར་བྱའོ། ། ཐེག་པ་ཆེན་པོའི་ཚུལ་གེགས་སེལ་བདུད་རྩིའི་དཔུང་པ་ལས། དོན་དམ་སེམས་བསྐྱེད་ཀྱི་འབྲས་བུ་བསྟན་པའི་ལེའུ་སྟེ་བཅུ་དགུ་པའོ། ། །དེ་ལྟར་སྨོན་པ་བྱང་ཆུབ་ཀྱི་སེམས་ཚད་མེད་པ་དེའི་འབྲས་བུ་ལོངས་སྐུའི་རྟེན་ཅན་གྱི་འབྲས་བུ་སྤྲུལ་སྐུའི་བསྟན་པ་གནས་ལུགས་དང་། འཇུག་པ་བྱང་ཆུབ་ཀྱི་སེམས་ཚད་མེད་པས་དེའི་འབྲས་བུ་ལོངས་སྐུའི་བསྟན་པ་རྒྱ་དང་ཡུལ་ཚད་མེད་པར་བསྟན་པ་དང་། དོན་དམ་བྱང་ཆུབ་ཀྱི་སེམས་ཀྱིས་འཁོར་འདས་མ་སྐྱེས་པ་ནམ་མཁར་སེམས་བསྐྱེད་པ་དེའི་འབྲས་བུ་འཁོར་འདས་ཐམས་ཅད་ནམ་མཁའི་ཡོན་ཏན་ཕྲིན་ལས་ཅན་དུ་སོང་བ་རྒྱུན་ཆད་མེད་པ་ཡིན་ནོ། ། ཐེག་པ་ཆེན་པོའི་ཚུལ་གེགས་སེལ་བདུད་རྩིའི་དཔུང་པ་ལས་གནས་ཚུལ་བསྟན་པའི་ལེའུ་སྟེ་ཉི་ཤུ་པའོ། ། ། །འཇུག་པའི་བསྔོ་བ་བྱ་བ་ནི། ཐོས་པ་རི་རབ་ཙམ་བྱས་པའི་ཤེས་རབ་ཡོད་ཀྱང་། སྒོམ་པའི་ཤེས་རབ་ཉུང་འབྲུ་ཙམ་ལ་འདུད་དགོས། ཐོས་པ་རྒྱ་མཚོ་ཙམ་བྱས་ཀྱང་། ཉམས་མྱོང་བ་གླང་གི་སྨིག་རྗེས་ཙམ་ལ་འདུད་དགོས། དགེ་བའི་བཤེས་གཉེན་འོང་གིས་ཐོས་པ་མཐའ་མེད་པ་བྱས་པའི་དགེ་བཤེས་ཡིན་ཡང་། ཆོས་རྗེ་རིན་པོ་ཆེ་སྒོམ་ཆེན་པ་གཅིག་ལ་འདུད་དགོས་པ་འབྱུང་བ་ཡིན། ཐོས་པས་དྲེགས་པའི་བླ་མ་ངད་ཕུ་བ་ཡང་ཆོས་རྗེ་ལ་འདུད་པས་གྲུབ་པ་ཐོབ་པ་ཡིན། འདུལ་འཛིན་གྱི་དགེ་བའི་བཤེས་གཉེན་དཔལ་ཐག་མ་བས་ཀྱང་ཆོས་རྗེ་ལ་འདུད་པས་གྲུབ་པ་ཐོབ་པ་ཡིན། རྒྱུད་མཁན་དཔལ་ཤི་རི་ཕུག་པ་དང་། བླ་མ་དུས་འཁོར་བ་དང་། དགེ་བཤེས་ཇོ་ནུབས་ལ་སོགས་པས་ཀྱང་ཆོས་རྗེ་སྒོམ་ཆེན་པ་ཞིག་ལ་འདུད་པས་གྲུབ་པ་ཐོབ་པ་ཡིན། དོ་ཧ་མཁན་པོ་བླ་མ་བལ་པོས་ཀྱང་ཆོས་རྗེ་ལ་འདུད་པས་གྲུབ་པ་ཐོབ་པ་ཡིན། ཆོས་རྗེ་ཕག་མོ་གྲུ་པ་བརྒྱ་དང་བཅུ་བཞིའི་ཆོས་ཤེས་པ་ཞིག་གིས་ཆོས་རྗེ་སྒམ་པོ་པ་སྒོམ་པ་ཞིག་ལ་འདུད་དགོས་པར་བྱུང་བ་ཡིན། མ་སྒོམ་པར་བསླབ་པ་གཅིག་པུས་འཆི་ཙ་ན་འགྱོད་པ་སྐྱེ་བ་རྔོག་བློ་ལྡན་ཤེས་རབ་ལྟ་བུ་འབྱུང་བ་ཡིན། ཕལ་ཆེན་ལས། ཇི་ལྟར་ལོང་བ་རི་མོ་མཁན། ། རི་མོ་ལེགས་པར་བྲིས་ལགས་ཀྱང་། ། རང་གི་མཐོང་བར་མི་འགྱུར་བས། ། མ་བསྒོམ་ཆོས་ཀྱང་དེ་བཞིན་ནོ། ། ཇི་ལྟར་འོན་པ་རོལ་མོ་མཁན། ། རོལ་མོ་ལེགས་པར་དཀྲོལ་ལགས་ཀྱང་། ། རང་གིས་ཐོས་པར་མི་འགྱུར་བས། ། མ་བསྒོམ་ཆོས་ཀྱང་དེ་བཞིན་ནོ། ། ཇི་ལྟར་བུ་རམ་མངར་བའི་རོ། ། བརྗོད་པས་རོ་ནི་མི་མྱོང་སྟེ། ། མྱངས་པས་རོ་ནི་མྱོང་བར་འགྱུར། ། དེ་བཞིན་སྟོང་པ་ཉིད་ཀྱི་སྒྲ། ། ཐོས་པས་རོ་ནི་མི་མྱོང་སྟེ། ། བསྒོམས་པས་རོ་ནི་མྱོང་བར་འགྱུར། ། ཞེས་གསུང་། དེ་ནས་བྱང་ཆུབ་ཀྱི་སེམས་རྣམ་པ་གཉིས་དབྱེ་བ་མེད་པའི་སྟོང་པ་ཉིད་དེ་དང་པོ་ཐོས་དགོས། དེ་ནས་མ་བརྗེད་པར་དགོས། དེ་ནས་སྒོམ་དགོས་པས། དགེ་བའི་བཤེས་གཉེན་བོང་གི་ཁྱེད་མཁས་པ་ཞིག་གིས། ངེད་སྒོམ་ཆེན་པ་ལ་དད་ཅིང་གུས་པ་དང་། གདུང་བའི་ཤུགས་ཀྱིས་ཆོས་ཞུ་བ་འདི་རིག་པ་མིན་ཀྱང་། ཤེས་པའི་མཐར་སྒོམ་པ་ལ་ཐུག་པ་ཡིན་པས། དཔལ་ཕག་མོ་གྲུ་པས་གསུངས་པའི་ཆོས། ཐེག་པ་ཆེན་པོའི་ཚུལ་ཞེས་ཀྱང་བྱ། བདུད་རྩིའི་དཔུང་པ་ཞེས་ཀྱང་བྱ་འདི་ཁྱེད་ལ་ཟབ་ནས་བསྟན་པས། སྤྱི་གཙུག་གི་རྒྱན་དུ་ཐོགས་ནས། རང་ཡང་འདི་ལ་སྒོམ་པར་ཞུ། གཞན་ལ་ཡང་འདི་སྟོན་པར་ཞུ་གསུངས། འཇིག་རྟེན་མགོན་པོ་ཕག་མོ་གྲུ་པའི་ཞབས་ལ་འབྱར་བའི་རྡུལ་ཙམ་ཡང་སྤྱི་བོས་ལེན་པའི་མོས་གུས་ཅན། བླ་མའི་གསུང་ལ་གཅེས་པར་འཛིན་པའི་ཤཱཀྱའི་སྲས་ཀྱི་བསོད་སྙོམས་པ། སྦྱངས་པའི་ཡོན་ཏན་བཅུ་གཉིས་དང་ལྡན་པ། སྡོམ་པ་གསུམ་གྱི་བརྟུལ་ཞུགས་འཛིན་པའི་རི་ཁྲོད་པ། འཇིག་རྟེན་གསུམ་གྱི་མགོན་པོ་ཆོས་རྗེ་རིན་པོ་ཆེ་འབྲི་ཁུང་པའི་ཆོས་འཁོར་གསུམ་གྱི་སྙིང་པོ་བྱང་ཆུབ་ཀྱི་སེམས་རྣམ་པ་གཉིས་དབྱེ་བ་མེད་པའི་ཏིང་ངེ་འཛིན་གྱིས་བླ་ན་མེད་པའི་བྱང་ཆུབ་སྒྲུབ་པ་འདི་བྲིས་པས། འགལ་བ་དང་འཁྲུལ་པ་བྱུང་ན་བླ་མ་དཀོན་མཆོག་ལ་བཟོད་པར་གསོལ་ལོ། གེགས་སེལ་བདུད་རྩི་དཔུང་པ་འདི་གསུངས་པའི་བསོད་ནམས་ཀྱིས་མཚོན་ནས། བདག་དང་འཁོར་འདས་ཐམས་ཅད་ཀྱིས་དུས་གསུམ་དུ་བསགས་པ་དང་ཡོད་པའི་དགེ་བའི་རྩ་བ་འདིས། བདག་དང་སེམས་ཅན་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་པར་གྱུར་ཅིགཅེས་པའམ་ཡིད་ལ་མི་བྱེད་པའི་ངང་ནས་བསྔོ་བ་བྱེད་པ་དེས་མཇུག་གི་དོན་བསྟན་པའོ། ། ཐེག་པ་ཆེན་པོའི་ཚུལ་གེགས་སེལ་བདུད་རྩི་དཔུང་པ་ལས། མཇུག་གི་དོན་ཞུས་ལུགས་དང་། བཟོད་གསོལ་དང་། བསྔོ་བ་བསྟན་པའི་ལེའུ་སྟེ་ཉི་ཤུ་གཅིག་པའོ། ། དེ་ལྟར་ཀླད་ཀྱི་དོན་ཤིས་པར་བརྗོད་པ་དང་། མཆོད་པར་བརྗོད་པ་དང་། བཤད་པར་དམ་བཅའ་བ་དང་གསུམ་གྱིས་ཀླད་ཀྱི་དོན་བསྟན་ནས། གཞུང་གི་དོན་ལ། རྒྱུ་མཚན་ཉིད་ཕ་རོལ་ཏུ་ཕྱིན་པའི་ཐེག་པ་ལྟར་ཉམས་སུ་བླངས་པ་དང་། འབྲས་བུ་གསང་སྔགས་ཀྱི་ཐེག་པ་ལྟར་ཉམས་སུ་བླངས་པ་གཉིས་ཀྱིས། གཞུང་གི་དོན་བསྟན་ཏོ། ། ཆོས་ཀྱི་ཞུས་ལུགས་དང་། འགལ་འཁྲུལ་བཟོད་པར་གསོལ་བ་དང་། བྱང་ཆུབ་ཏུ་བསྔོ་བ་དང་གསུམ་གྱི་མཇུག་གི་དོན་བསྟན་ཏོ། ། དེ་ལ་རྒྱས་པར་ལེའི་ཉི་ཤུ་རྩ་གཅིག་གིས་བསྟན་ཏོ། ། གེགས་སེལ་བདུད་རྩིའི་དཔུང་པ་ཞེས་བྱ་བ་སྤྱན་སྔ་རིན་པོ་ཆེས་ཡི་གེར་བཀོད་པ་རྫོགས་སོ། ། ། །དམ་ཆོས་བདུད་རྩིའི་དཔུང་པ་འདི། ། འཇིག་རྟེན་མགོན་པོ་ཆོས་རྗེ་ཡིས། ། གཙུག་ལག་བཞེངས་པའི་བྲག་སྐོའི་དུས། ། ལས་ཀྱི་ཆོས་སུ་གསུངས་པའི་དུས། ། རྗེ་སྤྱན་སྔ་རིན་པོ་ཆེས་ཡི་གེར་བཀོད་ནས། ཕྱིས་དཔལ་གྱི་ཕག་མོ་གྲུར་ཚོགས་ཆོས་སུ་གསུངས་པ་ཡིན་ནོ